SANW hoor van geld voor hy Vlakte binnery | Netwerk24
Deur Erika Gibson en Julian Jansen 21 Julie 2019 00:02
Soldate in Blikkiesdorp, Delft. Foto: Edrea du Toit
Die soldate is uiteindelik eers Donderdag ontplooi nadat Ramaphosa in ’n brief aan Thandi Modise, speaker van die Nasionale Vergadering, bevestig het dat 1 320 soldate ontplooi word, dat die operasie tot 16 September sal duur en net meer as R23 miljoen sal kos.
Donderdagmiddag is die soldate, toegerus met koeëlvaste baadjies, gevegshelms en wapens in Mamba- en Casspir-troepedraers geesdriftig toegejuig deur inwoners van Manenberg. Vrydag was hulle in Blikkiesdorp in Delft en gistermiddag in Mitchells Plain.
Volgens Rapport se bronne sal net die rantsoene vir die beoogde drie maande lange ontplooiing op die Vlakte nagenoeg R10 miljoen kos. Dit is sonder die koste vir diesel, gevaartoelaes en logistieke ondersteuning.
Soldate gebruik skerppunt- ammunisie.
Die weermag het nie vir die Vlakte-ontplooiing begroot nie.
Brig.genl. Mafi Mgobozi, woordvoerder, het Vrydag aan Rapport gesê die weermag se rol is om die polisie te ondersteun om kalmte te bring en die belhamels uit te rook wat gemeenskappe terroriseer.
Bishop Lavis, Mitchells Plain, Delft, Elsiesrivier, Nyanga, Khayelitsha, Mfuleni, Philippi en Kraaifontein is saam met Manenberg van die gebiede waar die hoogste getal moorde en bendeverwante skietvoorvalle gebeur.
In Manenberg. Foto: Jaco Marais
Afgesien van die koste vir die ontplooiing en die vraag of die weermag daarvoor vergoed gaan word, het die weermag aangedring dat sy soldate met skerppunt-ammunisie hul patrollies doen, terwyl die polisie glo minimum geweld wou gebruik. Volgens ’n senior offisier is die weermag nie toegerus om onlustebeheer te doen nie. Soldate gebruik dus hul aanvalsgewere en standaard-ammunisie.
Dit was Donderdag opmerklik dat daar hier en daar van die soldate was wat wel met haelgewere met sagtepunt-ammunisie toegerus is. Die res het R4-aanvalsgewere gehad.
Mgobozi het gesê soldate gaan nie rubberkoeëls gebruik nie, maar die polisie wel.
Volgens Rapport se bronne wou die weermag die versekering hê dat sy soldate nie vervolg sou word as onskuldiges in die spervuur beland in die geval van ’n konfliksituasie nie.
In Lost City, Mitchells Plain. Foto: Edrea du Toit
Nosiviwe Mapisa-Nqakula, minister van verdediging, het in haar begrotingsrede gewaarsku dat die verdedigingsbegroting onvoldoende is om die weermag te onderhou.
Die huidige begroting is R50,5 miljard, in vergelyking met die 2018-’19-begroting van R47,9 miljard en 2017-’18 se begroting van R48,9 miljard.
“Die regering en die land moet besluit watse weermag hy wil hê en dan dienooreenkomstig betaal daarvoor. Ons kan slegs ontplooi as daar geld daarvoor is,” het sy gesê.
Al die opposisiepartye het in hul repliek op haar rede haar betoë vir beter finansiering van die verdedigingsbegroting gesteun.
Meer oor: Delft | Nyanga | Bishop Lavis | Mitchells Plain | Manenberg | Kraaifontein | Khayelitsha | Elsiesrivier | Philippi | Bendes | Kaapse Vlakte | Weermag | Misdaad